CELEX: 32019D0266
Language: ro
Date: 2019-02-14 00:00:00
Title: Decizia de punere în aplicare (UE) 2019/266 a Comisiei din 14 februarie 2019 de încheiere a procedurii antidumping privind importurile de sticlă solară originară din Malaysia

15.2.2019   
               
               
                  RO
               
               
                  Jurnalul Oficial al Uniunii Europene
               
               
                  L 44/31
               
            
         DECIZIA DE PUNERE ÎN APLICARE (UE) 2019/266 A COMISIEI
         din 14 februarie 2019
         de încheiere a procedurii antidumping privind importurile de sticlă solară originară din Malaysia
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9 alineatul (1),
         întrucât:
         1.   PROCEDURĂ
         
         
                     (1)
                  
                  
                     La 23 mai 2018, Comisia Europeană (denumită în continuare „Comisia”) a deschis o procedură antidumping privind importurile de sticlă solară originară din Malaysia prin publicarea unui aviz de deschidere în Jurnalul Oficial al Uniunii Europene (2).
                  
               
                     (2)
                  
                  
                     Ancheta a fost inițiată în urma unei plângeri depuse de EU ProSun Glass (denumit în continuare „reclamantul”) în numele a doi producători din Uniune care reprezintă peste 25 % din producția totală de sticlă solară a Uniunii. Plângerea conținea dovezi privind existența unui dumping și a unui prejudiciu important cauzat de acesta, care au fost considerate suficiente pentru a justifica deschiderea anchetei.
                  
               
                     (3)
                  
                  
                     În avizul de deschidere, Comisia a invitat părțile interesate să o contacteze în vederea participării la anchetă. În plus, Comisia a informat cu privire la deschiderea anchetei în mod specific reclamantul, alți producători cunoscuți din Uniune, producătorul-exportator cunoscut și autoritățile din Malaysia, importatorii, furnizorii și utilizatorii cunoscuți, comercianții, precum și asociațiile despre care se cunoaște că sunt părți vizate de deschiderea anchetei și i-a invitat să participe la anchetă.
                  
               
                     (4)
                  
                  
                     Toate părțile interesate au avut posibilitatea de a prezenta observații cu privire la deschiderea anchetei și de a solicita să fie audiate de Comisie și/sau de consilierul-auditor pentru proceduri comerciale în termenul prevăzut în avizul de deschidere.
                  
               2.   RETRAGEREA RECLAMAȚIEI ȘI ÎNCHEIEREA PROCEDURII
         
         
                     (5)
                  
                  
                     Prin scrisoarea din 14 decembrie 2018, reclamantul a informat Comisia că dorește să își retragă reclamația.
                  
               
                     (6)
                  
                  
                     În conformitate cu articolul 9 alineatul (1) din Regulamentul (UE) 2016/1036, procedura poate fi încheiată dacă plângerea este retrasă, cu excepția cazului în care încheierea nu ar fi în interesul Uniunii.
                  
               
                     (7)
                  
                  
                     Ancheta nu a dezvăluit niciun motiv care să arate că o continuare a cazului ar fi în interesul Uniunii. Prin urmare, Comisia a considerat că ancheta privind importurile în Uniune de sticlă solară originară din Malaysia ar trebui încheiată. Părțile interesate au fost informate în consecință și li s-a acordat posibilitatea de a prezenta observații. Zece utilizatori de sticlă solară s-au arătat favorabili încheierii. Nu s-au primit alte observații.
                  
               
                     (8)
                  
                  
                     Prin urmare, Comisia a concluzionat că procedura antidumping privind importurile în Uniune de sticlă solară originară din Malaysia ar trebui încheiată fără impunerea de măsuri.
                  
               
                     (9)
                  
                  
                     Prezenta decizie este în conformitate cu avizul comitetului instituit prin articolul 15 alineatul (1) din Regulamentul (UE) 2016/1036,
                  
               ADOPTĂ PREZENTA DECIZIE:
         
            Articolul 1
            Se încheie procedura antidumping privind importurile de sticlă solară care se încadrează la codurile TARIC 7007198012, 7007198018, originară din Malaysia.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 14 februarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 176, 30.6.2016, p. 21.
         
            (2)  Aviz de deschidere a unei proceduri antidumping privind importurile de sticlă solară originară din Malaysia (JO C 174, 23.5.2018, p. 8).